I lovverket har vi noe som kalles tre- eller fireårsregelen. Den går ut på at man etter tre eller fire år sammenhengende som midlertidig ansatt kommer inn under det sterke stillingsvernet, og dermed ikke kan sies opp uten saklig grunn. Dermed er du i realiteten fast ansatt. Dette følger av aml § 14-9 (7).  Også ansatte i statlig virksomhet kommer inn under det ordinære stillingsvernet etter tre år med midlertidig tilsetting, jf. statsansatteloven § 9 (3).
Bestemmelsen er tatt inn i loven for å hindre misbruk av gjentatt og langvarig bruk av midlertidig ansettelse. Men du kan også ha krav på fast ansettelse før det har gått tre år. Dette avhenger av en vurdering av ansettelsesforholdet og begrunnelsen for avbruddene. Dersom det er klart at oppholdet mellom to ansettelser kun er iverksatt for å skape et avbrudd av hensyn til treårsregelen, kan det bli å anse som en omgåelse av bestemmelsen, og dermed ikke ansett som et avbrudd.
Kan ha krav på fast stilling uavhengig av regelen
Du vil også kunne ha krav på fast ansettelse uavhengig av om det har gått tre år hvis du er ansatt i midlertidig stilling uten at kravene til midlertidig stilling er oppfylt. Du må da fremsette krav om dette overfor arbeidsgiver. Ta gjerne kontakt med Bibliotekarforbundet for vurdering og videre bistand.
Oppdatert: 4. juli 2022